**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL ATLEIDIMO NUO ŽEMĖS MOKESČIO**

2024 m. vasario d. Nr. T10-18

Skuodas

**1. Parengto sprendimo projekto tikslas ir uždaviniai.**

Sprendimo projektas parengtas atsižvelgiant į Klaipėdos apskrities valstybinės mokesčių inspekcijos persiųstą A. D. prašymą dėl atleidimo nuo žemės mokesčio. A. D. prašomu atleisti nuo žemės mokesčio laikotarpiu (2018-2023 m.) atliko bausmę vienoje iš Lietuvos kalėjimų tarnybos įstaigų ir faktiškai negalėjo naudotis jam priklausančiais žemės sklypais. VMI raštas ir Žemės mokesčio deklaracija pridedami.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 14 punktas:

„14) sprendimų teikti mokesčių, rinkliavų ir kitas įstatymų nustatytas lengvatas savivaldybės biudžeto lėšomis, sprendimų dėl sumokėtų mokesčių, rinkliavų (ar jų dalies) kompensavimo tvarkos nustatymo ir šių kompensacijų teikimo savivaldybės biudžeto lėšomis priėmimas, subsidijų ir kompensacijų skyrimo naujas darbo vietas steigiančioms visų teisinių formų įmonėms tvarkos nustatymas atitinkamai keičiant savivaldybės biudžetą tais atvejais, kai lėšų tam nebuvo numatyta;“.

Lietuvos Respublikos žemės mokesčio įstatymo 8 straipsnio 3 dalis:

„3. Savivaldybių tarybos turi teisę savo biudžeto sąskaita sumažinti mokestį arba visai nuo jo atleisti.“

**3. Laukiami rezultatai.**

Priėmus sprendimo projektą A. D. bus atleistas nuo 2018–2023 metų žemės mokesčio sumokėjimo.

**4. Lėšų poreikis sprendimui įgyvendinti ir jų šaltiniai.**

Priėmus sprendimą atleisti A. D. nuo žemės mokesčio mokėjimo į savivaldybės biudžetą nebus gauta 435 Eur pajamų iš žemės mokesčio.

**5. Sprendimo projekto autorius ir (ar) autorių grupė.**

Rengėja – Biudžeto valdymo skyriaus vedėja Nijolė Mackevičienė.