**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO**

**DĖL SKUODO RAJONO SAVIVALDYBĖS ŽEMĖS ŪKIO IR KAIMO PLĖTROS INICIATYVŲ SKATINIMO PROGRAMOS LĖŠŲ ADMINISTRAVIMO TVARKOS APRAŠO PATVIRTINIMO**

2024 m. vasario 19 d. Nr. T10-23

Skuodas

**1. Parengto sprendimo projekto tikslas ir uždaviniai.**

Tikslas – patvirtinti Skuodo rajono savivaldybės žemės ūkio ir kaimo plėtros iniciatyvų skatinimo programos (toliau – Programos) lėšų administravimo tvarkos aprašą (toliau – aprašą).

**2. Siūlomos teisinio reguliavimo nuostatos.**

Skuodo rajono savivaldybės 2024–2026 m. strateginis veiklos planas, patvirtintas Skuodo rajono savivaldybės tarybos 2023 m. gruodžio 21 d. sprendimu Nr. T9–227 „Dėl Skuodo rajono savivaldybės 2024–2026 metų strateginio veiklos plano patvirtinimo“.

**3. Laukiami rezultatai.**

Patvirtinus aprašą, bus patvirtintos Programos įgyvendinimui numatytos Priemonės, Priemonių įgyvendinimui reikalingų lėšų naudojimo, skyrimo bei prašymų pateikimo tvarka.

Programos tikslas – kurti palankias sąlygas kaimo plėtrai, žemės ūkio veiklos modernizavimui ir efektyvinimui Skuodo rajone.

Programos tikslui pasiekti suplanuota 12 priemonių, kuriomis skatinama žemės ūkio ir kaimo plėtra, skiriant paramą švietėjiškai veiklai, seminarams, renginiams, lauko dienoms, išvykoms į mokymus, parodas, muges ir agrocheminių dirvožemio savybių tyrimams atlikti; gerinama melioracijos drenažo sistemų techninė būklė kompensuojant avarinių gedimo šalinimo išlaidas; skatinamas ekologinis ūkininkavimas, kompensuojant ūkio sertifikavimo išlaidas; skatinamas žemės ūkio produktų perdirbimas, kompensuojant žemės ūkio produktų perdirbimo metu galutiniam produktui pagaminti reikalingų priemonių, įrangos įsigijimo išlaidas. Taip pat skatinant kooperaciją ir nevyriausybinių organizacijų, vienijančių žemdirbius, atsiradimą rajone, kompensuojamos kaimo vietovėje įsiregistravusių žemės ūkio kooperatyvų, nevyriausybinių organizacijų, vienijančių žemdirbius, registravimo išlaidos, šių organizacijų įstatų, valdymo organų perregistravimo išlaidos, kaimo vietovėje naujai įsikūrusių žemės ūkio kooperatyvų pirmų 5 metų veiklos administracinės, projektų rengimo išlaidos.

**4. Lėšų poreikis sprendimui įgyvendinti ir jų šaltiniai.**

Skuodo rajono savivaldybės strateginio veiklos plano 5 programos „Tvarios ir saugios aplinkos kūrimo, verslo ir žemės ūkio plėtra“ 5.1.1.2 priemonės „Žemės ūkio ir kaimo plėtros iniciatyvų skatinimo programa“ įgyvendinimas, sąmatos S00.225 planuojamos lėšos –100 000,00 Eur.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės Žemės ūkio skyriaus vedėja Alina Anužienė.