**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „SKUODO RAJONO VERSLO IR PRAMONĖS ZONŲ KŪRIMAS IR MODERNIZAVIMAS“ RENGIMUI IR FINANSAVIMUI**

2024 m. vasario 19 d. Nr. T10-28

Skuodas

**1. Parengto sprendimo projekto tikslas ir uždaviniai.**

Projektą „Skuodo rajono verslo ir pramonės zonų kūrimas ir modernizavimas“ (toliau – Projektas) planuojama įgyvendinti pagal Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gairių veiklą „Pramoninių ir (ar) komercinių teritorijų išvystymo trūkumų pašalinimas (investicijoms tinkamų sklypų, privažiavimui reikalingos susisiekimo infrastruktūros, gamybinių pastatų, inžinerinių tinklų ir inžinerinių statinių tiesiogiai naudojamų ekonominei veiklai įrengimas ar modernizavimas) ir priemonių šiose teritorijose mažinančių neigiamą ekonominės veiklos poveikį aplinkai įgyvendinimas (triukšmą, oro, vandens taršą)“, įgyvendinant Klaipėdos regiono funkcinės zonos strategiją (kuri šiuo metu rengiama).

Įgyvendinant Projektą planuojama sutvarkyti ir pritaikyti potencialiems investuotojams 2 sklypus, esančius Skuodo miesto vakarinėje dalyje, Statybininkų g. 10 ir Statybininkų g. 15, suformuotoje pramonės ir sandėliavimo objektų teritorijoje, ir 1 sklypą, esantį Mosėdyje, Liepų g., verslo ir pramonės zonoje. Skuodo Statybininkų g. esančiuose sklypuose planuojama negyvenamosios paskirties gamybos, pramonės ir sandėliavimo paskirties pastatų statyba (abiejuose sklypuose po vieną pastatą), kurių kiekvieno plotas iki 5000 kv. m, įvažiavimų į sklypus įrengimas, aikštelės transporto priemonėms, po vieną kiekviename sklype, teritorijos apšvietimas, inžineriniai tinklai – vandentiekio, buitinių nuotekų, paviršinių nuotekų, elektros energijos ir ryšių.

Mosėdžio Liepų g. verslo ir pramonės zonoje esančiame sklype numatomas įvažiavimas į sklypą nuo Liepų g., aikštelė transporto priemonėms, vandentiekio ir buitinių nuotekų tinklai, paviršinių nuotekų tinklai, elektros energijos ir ryšių tinklai, teritorijos apšvietimas ir numatoma pastatyti maždaug 1 500 m2 ploto gamybinės / sandėliavimo paskirties pastatą, siekiant sudaryti sąlygas spartesnei Skuodo miesto ir rajono pramonės, gamybos, sandėliavimo ir logistikos raidai.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra sąlygų verslo ir turizmo plėtrai sudarymas ir šios veiklos skatinimas, prie kurios įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju reikalingas Tarybos sprendimas (įgaliojimas Savivaldybės administracijai) rengti ir finansuoti minėtą projektą Klaipėdos regiono plėtros plano ir kitų projektų įgyvendinimą reglamentuojančių teisės aktų nuostatomis.

**3.** **Laukiami rezultatai.**

Įrengus reikalingą infrastruktūrą pramonės ir sandėliavimo zonose, Skuode ir Mosėdžio miestelyje, būtų sudarytos sąlygos išnaudoti rajono teritorijas, kuriose šiuo metu dėl infrastruktūros stokos jokia veikla nevykdoma. Įrengus susisiekimo tinklus, apšvietimą, įvažiavimus į sklypus, inžinerinius tinklus – geriamojo vandens, buitinių ir paviršinių nuotekų, elektroninių ryšių tinklus, atlikus teritorijos sutvarkymo darbus, būtų sudarytos sąlygos spartesnei Skuodo rajono pramonės, gamybos, sandėliavimo ir logistikos raidai, užtikrintų palankią investicinę aplinką pramonės ir kitiems verslo subjektams, didintų teritorijos patrauklumą investicijoms, skatintų naujų darbo vietų kūrimą, mažintų žmonių emigraciją.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 6 380 500 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. Kita dalis – 15 proc. (957 075 Eur) tinkamų finansuoti projekto išlaidų, taip pat išlaidos, kurių nepadengia projektui skiriamo finansavimo lėšos, ir netinkamų finansuoti projekto išlaidų dalis turės būti finansuota Skuodo rajono savivaldybės biudžeto lėšomis.

**5. Sprendimo projekto autorius ir (ar) autorių grupė.**

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.

Pranešėjas – Statybos, investicijų ir turto valymo skyriaus vedėjas Vygintas Pitrėnas.