**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „SKUODO RAJONO KULTŪROS CENTRO PASTATO PRITAIKYMAS ĮVAIRIŲ GRUPIŲ POREIKIAMS“ RENGIMUI IR FINANSAVIMUI**

2024 m. vasario 19 d. Nr. T10-29

Skuodas

**1. Parengto sprendimo projekto tikslas ir uždaviniai.**

Projektą planuojama įgyvendinti pagal Lietuvos Respublikos kultūros ministerijos kultūros ir kūrybingumo plėtros programos pažangos priemonės Nr. 08-001-04-10-01 „Aukštos meninės vertės, įvairaus ir įtraukaus kultūros turinio prieinamumo didinimas“ veiklos Nr. 8 „Infrastruktūros objektų modernizavimas“ poveiklės Nr. 8.2. „Kultūros infrastruktūros objektų pritaikymas įvairių grupių poreikiams“ projektų finansavimo sąlygų aprašą, patvirtintą Lietuvos Respublikos kultūros ministro 2023 m. lapkričio 10 d. įsakymu Nr. ĮV-860 „Dėl kultūros ministro 2022 m. kovo 10 d. įsakymo Nr. ĮV-274 „Dėl 2021–2030 metų Lietuvos Respublikos kultūros ministerijos kultūros ir kūrybingumo plėtros programos pažangos priemonės Nr. 08-001-04-10-01 „Aukštos meninės vertės, įvairaus ir įtraukaus kultūros turinio prieinamumo didinimas“ aprašo patvirtinimo“ pakeitimo“.

Projekto įgyvendinimo metu planuojama atlikti Skuodo rajono kultūros centro remonto darbus, įrengiant antrame pastato aukšte kolektyvų repeticijoms, edukacijoms skirtas patalpas. Suremontuotose ir Skuodo rajono kultūros centro veikloms visiškai pritaikytose bei reikalingais baldais apstatytose antrojo aukšto patalpose būtų įrengta: edukacijų erdvė, pramogų vaikams ir suaugusiesiems erdvė, parodų erdvė, repeticijų erdvė (suaugusiųjų šokio kolektyvo persirengimo kambarys, vadovo kabinetas, Žemaičių teatro studija, mėgėjų meno kolektyvų „Bartuva“ ir „Vereta“ repeticijų erdvė). Antrajame aukšte galėtų vykti įvairūs mokymai bei seminarai. Esant poreikiui – ir nevyriausybinių organizacijų susirinkimai, susitikimai ar kitokios veiklos. Pastatas bus pritaikytas žmonėms su negalia, įgyvendinami universalaus dizaino principai (įrengtas keltuvas, pertvarkomi sanitariniai mazgai, pagrindinio įėjimo ir tambūro durų keitimas naujomis (slankiojanti sistema ir kt.)).

**2. Siūlomos teisinio reguliavimo nuostatos.**

Projekto vykdytojas (pareiškėjas) – Skuodo rajono savivaldybės administracija. Projekto partneris – Skuodo rajono kultūros centras. Atsakomybė už projekto įgyvendinimą tenka pareiškėjui. Projektų atranka atliekama konkurso būdu. Projektų atrankai taikomi prioritetiniai atrankos kriterijai: projektui skiriamo finansavimo efektyvumas, pareiškėjo prisidėjimas didesniu nuosavu indėliu, įgyvendinamų universalaus dizaino principų skaičius ir jų įgyvendinimui skiriamas procentinės išlaidų dalies dydis, kultūros infrastruktūros objekto pobūdis. Projektų vykdytojai (partneriai) turi užtikrinti, kad 5 metus po projekto finansavimo pabaigos nebus keičiamas veiklos, kuriai buvo skirtos investicijos, pobūdis ir bus užtikrinamas kultūros paslaugų tęstinumas. Projekto veiklos turi būti baigtos iki 2027 m. gruodžio 27 d.

**3.** **Laukiami rezultatai.**

Įkūrus naujas erdves ir pritaikius jas žmonėms su negalia, Skuodo rajono kultūros centras taps dar atviresnis lankytojams nei iki šiol. Atsiradus naujoms edukacijų, parodų, susitikimų erdvėms, planuojamas lankytojų padidėjimas 5000–7000 lankytojų per metus. Įrengus naujas repeticijų sales, bus lanksčiau ir kokybiškiau organizuojamos mėgėjų meno kolektyvų repeticijos.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 350 000 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 64 proc. Finansavimo forma – dotacija. Kita dalis, t. y. 36 proc. tinkamų, taip pat išlaidos, kurių nepadengia projektui skiriamos finansavimo lėšos, ir netinkamų finansuoti projekto išlaidų dalis, turės būti finansuojama Skuodo rajono savivaldybės biudžeto lėšomis. Projektui finansuoti gali būti mokamas avansas, kuris negali viršyti 30 procentų projektui įgyvendinti skirtos projekto finansavimo lėšų sumos.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyresnioji specialistė Živilė Vaserytė.

Į posėdį kviesti Skuodo rajono kultūros centro direktorių Vidmantą Valinskį.