**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO DALYVAUTI PROJEKTE „SPORTO BAZĖS PAGERINIMAS SKUODO MIESTE“ PARTNERIO TEISĖMIS**

2024 m. vasario 19 d. Nr. T10-30

Skuodas

**1. Parengto sprendimo projekto tikslas ir uždaviniai.**

Projektą planuojama įgyvendinti pagal Nacionalinės sporto agentūros prie Lietuvos Respublikos švietimo, mokslo ir sporto ministerijos direktoriaus 2024 m. sausio 10 d. įsakymu Nr. V-2024/2 „Dėl 2024 metų kvietimo teikti paraiškas sporto bazių pagerinimo projektams, finansuojamiems sporto rėmimo fondo lėšomis, patvirtinimo“ patvirtintą kvietimą teikti paraiškas sporto bazių pagerinimo projektams, finansuojamiems Sporto rėmimo fondo lėšomis.

Projekto tikslas – sporto bazės atvirumas ir pritaikymas visuomenei. Projekto įgyvendinimo metu planuojama atlikti Šaulių salės remonto darbus, įrengiant vėdinimo sistemas, grindinį šildymą, naujų langų ir durų montavimą, fasado tvarkymą. Bus įrengtos užsiėmimų erdvės (salės futbolo, dziudo, lengvosios atletikos, krepšinio, tinklinio užsiėmimams skirtos salės, treniruoklių salė papildant naujais treniruokliais (7 vnt.)), trenerių pasiruošimo kabinetai (3 vnt.), pagalbinės patalpos inventoriui (3 vnt.), sanitariniai mazgai (dušai (3vnt.)) ir tualetai (2 vnt.)). Sporto bazė pritaikoma žmonėms su negalia.

**2. Siūlomos teisinio reguliavimo nuostatos.**

Projekto vykdytojas (pareiškėjas) – Skuodo rajono savivaldybės kūno kultūros ir sporto centras. Projekto partneris – Skuodo rajono savivaldybės administracija. Atsakomybė už projekto įgyvendinimą tenka pareiškėjui. Projektų atranka atliekama konkurso būdu. Projektų atrankai taikomi prioritetiniai atrankos kriterijai: sudaryti galimybę didinti fizinio aktyvumo veiklų įvairovę bei plėsti sporto šakų skaičių, didinti sporto bazės prieinamumą įvairioms visuomenės grupėms, sporto bazės pritaikomumas žmonėms su negalia. Projektų vykdytojai turi užtikrinti, kad 3 metus po projekto įgyvendinimo pabaigos reguliariai sportuojančių ir besimankštinančių sporto bazėje vietos bendruomenės narių padidėjimas bus ne mažiau kaip 50 proc. Fondo lėšos negali būti skiriamos veikloms, kurios yra ikimokyklinio, priešmokyklinio, bendrojo ugdymo, profesinio mokymo programos dalis. Projekto trukmė – ne ilgesnė nei 2 metai nuo sutarties su projekto vykdytoju sudarymo dienos.

**3.** **Laukiami rezultatai.**

Pagerinus sporto bazę ir papildžius jos inventorių, bus sudaryta galimybė didinti fizinio aktyvumo veiklų įvairovę bei plėsti sporto šakų skaičių sporto bazėje, didinti sporto bazės prieinamumą įvairioms visuomenės grupėms (ikimokyklinio, priešmokyklinio, mokyklinio amžiaus vaikams, senjorams, žmonėms su negalia, suaugusiems, kurie užsiima įvairiomis sporto veiklomis, šeimoms ir pan.), vykdant nuolatinio pobūdžio nemokamas fizinio aktyvumo veiklas. Tenkinant vietos bendruomenės poreikį reguliariai mankštintis ir sportuoti, padidės ir sporto bazės naudojimo trukmė. Salė bus atvira reguliariai besimankštinantiems su trenerių priežiūra ir sportuojantiems individualiai.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 700 000 Eur. Projektas finansuojamas Sporto rėmimo fondo lėšomis. Planuojamas finansavimo intensyvumas – 74 proc. Finansavimo forma – dotacija. Kita dalis, t. y. 26 proc. tinkamų, taip pat išlaidos, kurių nepadengia projektui skiriamos finansavimo lėšos, ir netinkamų finansuoti projekto išlaidų dalis, turės būti finansuojama Skuodo rajono savivaldybės biudžeto lėšomis. Projektui finansuoti gali būti mokamas avansas, kuris negali viršyti 30 procentų projektui įgyvendinti skirtos projekto finansavimo lėšų sumos.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyresnioji specialistė Živilė Vaserytė.

Į posėdį kviesti Skuodo rajono savivaldybės kūno kultūros ir sporto centro direktorių Virginijų Valančių.