PATVIRTINTA

Skuodo rajono savivaldybės tarybos   
2024 m. vasario 19 d. sprendimu Nr. T10-34

**SKUODO RAJONO GARBĖS AMBASADORIAUS VARDO SUTEIKIMO NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono garbės ambasadoriaus vardo suteikimo nuostatai (toliau – Nuostatai) reglamentuoja Skuodo rajono garbės ambasadoriaus (toliau – Ambasadorius) vardo suteikimo sąlygas ir tvarką.

2. Ambasadoriaus vardas gali būti suteikiamas Lietuvos Respublikos ir užsienio piliečiams, vykdantiems aktyvias verslo, turizmo, investicijų pritraukimo, kultūros, sporto, socialinės plėtros ir kitų sričių veiklas, sutinkantiems atstovauti Skuodui, garsinti jo vardą, bendradarbiauti ir dalintis savo patirtimi bei ryšiais įgyvendinant įvairius Skuodo rajono savivaldybės (toliau – Savivaldybė) projektus ir iniciatyvas, užmezgant abipusius ryšius tarp Savivaldybės ir užsienio valstybių savivaldybių, nevyriausybinių organizacijų bei kitų institucijų ar suinteresuotų asmenų.

3. Ambasadoriaus vardas asmenims suteikia teises ir pareigas, nurodytas šiuose Nuostatuose.

**II SKYRIUS**

**AMBASADORIAUS VARDO SUTEIKIMO SĄLYGOS IR TVARKA**

4. Ambasadoriaus vardas suteikiamas mero teikimu Savivaldybės tarybos sprendimu.

5. Ambasadoriaus kandidatūrą Savivaldybės merui gali teikti ir pristatyti Savivaldybės tarybos nariai, biudžetinės, verslo, visuomeninės ir nevyriausybinės organizacijos ir kiti juridiniai ir fiziniai asmenys.

6.Siūlant kandidatus, kartu su laisvos formos siūlymu turi būti pateikta trumpa informacija apie kandidatą, pagrindžianti kandidato tinkamumą tapti garbės ambasadoriumi.

7. Asmeniui, kuriam Savivaldybės taryba nusprendė suteikti Ambasadoriaus vardą, įteikiamas specialus ženkliukas, kuriame pavaizduotas Savivaldybės herbas ir įrašas su užrašu „Skuodo rajono garbės ambasadorius“, ir oficialus Savivaldybės Ambasadoriaus vardo suteikimo faktą liudijantis pažymėjimas, kuriame nurodomi šie duomenys: asmens vardas ir pavardė, Savivaldybės tarybos sprendimo dėl Ambasadoriaus vardo suteikimo data ir numeris. Pažymėjimą pasirašo Savivaldybės meras.

8. Apie Ambasadoriaus vardo suteikimą visuomenė informuojama Savivaldybės interneto svetainėje www.skuodas.lt bei kitose visuomenės informavimo priemonėse.

**III SKYRIUS**

**AMBASADORIAUS TEISĖS IR PAREIGOS**

9. Ambasadorius turi šias teises:

9.1. gauti iš Savivaldybės administracijos nekonfidencialią informaciją ir statistinius duomenis, reikalingus šių Nuostatų 2 punkte išvardintai Ambasadoriaus veiklai vykdyti;

9.2. atstovauti Savivaldybės interesams stiprinant ir skatinant bendradarbiavimo ryšius su šalies, kurioje atstovaujama Skuodo rajonui, savivaldybėmis, nevyriausybinėmis organizacijomis ir kitomis institucijomis;

9.3. gauti informacinių ir reprezentacinių Savivaldybės leidinių, suvenyrų, reikalingų šių Nuostatų 2 punkte išvardintai Ambasadoriaus veiklai vykdyti.

10. Ambasadorius turi šias pareigas:

10.1. bendradarbiauti įgyvendinant įvairius Savivaldybės projektus ir iniciatyvas, dalintis informacija apie Skuodo rajoną su šalies, kurioje jai atstovaujama, savivaldybėmis, nevyriausybinėmis organizacijomis, verslo įmonėmis, piliečiais ir kitomis institucijomis;

10.2. tarpininkauti užmezgant abipusius verslo, turizmo, kultūros, sporto, socialinės plėtros ir kitų sričių ryšius.

**IV SKYRIUS**

**AMBASADORIAUS VARDO NETEKIMO PAGRINDAI IR TVARKA**

11. Asmuo netenka Ambasadoriaus vardo, kai:

11.1. įstatymų nustatyta tvarka yra pripažįstamas padaręs nusikaltimą, už kurį atsakomybė numatyta Lietuvos Respublikos baudžiamajame kodekse;

11.2. asmuo pats atsisako Ambasadoriaus vardo, apie tai informuodamas Savivaldybės merą.

**V SKYRIUS**

**BAIGIAMOSIOS NUOSTATOS**

12. Išlaidos, susijusios su Ambasadoriaus vardo suteikimu ir apdovanojimu, finansuojamos iš Savivaldybės biudžeto lėšų.

13. Ambasadoriaus veikla savanoriška ir neatlygintina.

14. Šių Nuostatų vykdymą užtikrina Savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_